गोरखपुर। सहजनवां पुलिस ने शनिवार की शाम को कालेसर में देसी शराब की दुकान के पास से पांच युवकों को गिरफ्तार किया। पुलिस ने उनके पास से मोबाइल फोन और अन्य सामान बरामद किया। सहजनवां थाना प्रभारी सत्यप्रकाश सिंह को मुखबिर से सूचना मिली कि हाल में पिपरौली-बोक्टा रोड पर किराने की दुकान और सीएचसी सहजनवां के स्टाफ नर्स का मोबाइल फोन चोरी करने वाले युवक कालेसर में खड़े हैं। पुलिस ने घेराबंदी कर उन्हें पकड़ लिया। उनसे कड़ाई से पूछताछ करने पर उनकी निशानदेही पर स्टाफ नर्स का चोरी मोबाइल फोन और किराने की दुकान से चोरी का सामान पुलिस ने बरामद कर लिया। पकड़े गए चोरों की पहचान सहजनवां क्षेत्र के जुड़ियान निवासी विट्टू चौहान, अरविंद निषाद, पवन निषाद, पाली निवासी दीपू वर्मा, वार्ड नंबर चार केशोपुर निवासी सूरज कुमार के रूप में हुई।